হাম্মাদ আল-আনসারি

**হাম্মাদ আল-আনসারি** ( ; ১৯২৫–১৯৯৭ খ্রি) ছিলেন বিংশ শতাব্দীর একজন মুসলিম পণ্ডিত, যিনি মদীনার ইসলামী বিশ্ববিদ্যালয়ে অনুষদ সদস্য হিসেবে দায়িত্ব পালন করেন।  আল-আনসারি হাদিস শাস্ত্রে বিশেষজ্ঞ ছিলেন; কিন্তু তাঁর প্রাতিষ্ঠানিক অবদান ইসলামি জ্ঞানের সমস্ত শাখায় বিস্তৃত ছিল। তিনি অনেক আধুনিক ধর্মীয় পণ্ডিত ও ইসলামি ব্যক্তিত্বের উপর প্রভাব বিস্তার করেছেন।  

## বংশসূত্র
আল-আনসারির বংশধারা নবি মুহাম্মাদের প্রসিদ্ধ সাহাবি সা'দ ইবনে উবাদাহ পর্যন্ত চলে যায়, যিনি খাযরাজ গোত্রের একজন নেতা ছিলেন। সে হিসেবে তাঁর পূর্ণ নাম হলো হাম্মাদ ইবন মুহাম্মদ আল-আনসারি আল-খাযরাজি আল-সাʽদি।

## পরিবার
আল-আনসারি পশ্চিম আফ্রিকার দেশ মালিতে এক বিদ্বান পরিবারে বড় হন, যেখানে তাঁর চাচা ও মামাদের প্রায় সবাই আলেম ও বিচারক ছিলেন।  তাঁর পিতা শৈশবে মৃত্যুবরণ করেন। এরপর তিনি তাঁর মা ও চাচাদের তত্ত্বাবধানে বড় হন। তাঁর এক চাচা “আল-বাহর” ( সমুদ্র) উপনামে পরিচিত ছিলেন এবং তিনি নিজোর বিস্তৃত জ্ঞানের জন্য প্রসিদ্ধ ও পরিচিত ছিলেন। তিনি সমগ্র পশ্চিম আফ্রিকায় একজন প্রধান আলেম হিসেবে সম্মানিত ছিলেন।

## প্রাথমিক শিক্ষা
৮ বছর বয়সে আল-আনসারি সম্পূর্ণ কুরআন শরিফ মুখস্থ করেন। এরপর অল্প বয়স থেকেই তিনি প্রথাগত ইসলামি শিক্ষায় আত্মনিয়োগ করেন। তিনি আরবি ব্যাকরণ (নাহু) ও অলংকারশাস্ত্র (বালাগাত) গভীরভাবে অধ্যয়ন করেন। পাশাপাশি তিনি হাদিস শাস্ত্র অধ্যয়ন করেন এবং ইসলামি ফিকহ বা শরিয়াহভিত্তিক আইন শাস্ত্রে বিশেষ মনোযোগ দেন। ফিকহ শিক্ষার ক্ষেত্রে তিনি মালিকি মাজহাবের প্রসিদ্ধ গ্রন্থ মুখতাসারে খলিল সম্পূর্ণরূপে মুখস্থ করেন, যা মালিকি আইন শাস্ত্রের একটি গুরুত্বপূর্ণ সংক্ষিপ্ত সংকলন হিসেবে পরিচিত।

## হিজরত
২১ বছর বয়সে আল-আনসারি তাঁর কয়েকজন বন্ধুকে সঙ্গে নিয়ে মালি ত্যাগ করার সিদ্ধান্ত নেন। সে সময় মালি ইংরেজ ও ফরাসি ঔপনিবেশিক শাসনের অধীনে ছিল এবং আলেম ও ছাত্রদের ওপর নির্যাতন ও চাপ বৃদ্ধি পায়। এই নিপীড়ন ও সীমাবদ্ধতার পরিবেশে দ্বীনি জ্ঞান অর্জন ও চর্চা করা কঠিন হয়ে পড়ায় তারা হিজরত করার সিদ্ধান্ত নেন এনং তাদের গন্তব্য ছিল মক্কা। তারা উটের পিঠে চড়ে দীর্ঘ ও কষ্টসাধ্য সফরে রওনা হন। এই যাত্রাপথে তারা নাইজার, নাইজেরিয়া ও সুদানের মতো বিভিন্ন দেশের মধ্য দিয়ে অতিক্রম করেন এবং পথিমধ্যে তারা বহু আলেম ও জ্ঞান অন্বেষী ছাত্রদের সঙ্গে সাক্ষাৎ করেন। তাদের এই ভ্রমণ শুধু ভৌগোলিক স্থানান্তর ছিল না; বরং এটি জ্ঞানার্জন, ত্যাগ ও আত্মসংযমেরগুরুত্বপূর্ণ অধ্যায় ছিল।

## সৌদি আরবে
আল-আনসারি ২৩ বছর বয়সে মক্কায় পৌঁছান। সেখানে তিনি হামিদ ফকিহের সঙ্গে সাক্ষাৎ করেন। তাঁর কাছ থেকে তিনি আকিদা ও হাদিস শাস্ত্রে শিক্ষা গ্রহণ করেন। তিনি তাকে ইবনে তাইমিয়া, ইবনে জাওজি, ওয়াহাবি আন্দোলন ও মুহাম্মদ ইবনে আবদুল ওয়াহাবের রচনার সাথে পরিচয় করিয়ে দেন। তিনি আবদুর রহমান ইয়েমেনি ও তকিউদ্দীন হেলালির অধীনে অধ্যয়ন করেন। 

১৯৫৩ সালে তিনি রিয়াদে চলে যান এবং মুহাম্মাদ ইবনে ইবরাহিম আলে শেখের তত্ত্বাবধানে শিক্ষক হিসেবে কাজ করেন। ১১ বছর পর তিনি মদিনায় স্থানান্তরিত হন এবং মদিনা ইসলামী বিশ্ববিদ্যালয়ে মৃত্যুর আগ পর্যন্ত শিক্ষকতা করেন। তিনি মদিনায় মসজিদে হারামের নিকটে একটি ছোট লাইব্রেরি প্রতিষ্ঠা করেন, যেখানে বিশ্ববিদ্যালয়ের স্নাতকোত্তর শিক্ষার্থীরা গবেষণা, সাধারণ প্রশ্ন ও তাদের কাজের মতামতের জন্য তার দিকনির্দেশনা নিতেন। তার লাইব্রেরিতে আকিদা ও হাদিস শাস্ত্রের অনেক পাণ্ডুলিপি ছিল।

## মর্যাদা
আল-আনসারি আরব বিশ্বে একজন সম্মানিত ও প্রসিদ্ধ আলেম ছিলেন। তাঁর জ্ঞান, প্রজ্ঞা ও গভীর গবেষণার কারণে বিশ্বের বিভিন্ন প্রান্ত থেকে শিক্ষার্থীরা তাঁর কাছে এসে ইজাযা (শিক্ষাগত অনুমোদন ও স্বীকৃতি) গ্রহণ করত। তিনি আরবের খ্যাতিমান আলেম, বিচারক ও সরকারি উচ্চপদস্থ ব্যক্তিদের কাছেও অত্যন্ত মর্যাদাপূর্ণ ছিলেন। তারা আকিদা, ফিকহ ও সমাজ-সংক্রান্ত বিভিন্ন গুরুত্বপূর্ণ বিষয়ে তাঁরা তাঁর পরামর্শ গ্রহণ করতেন। তাঁর জ্ঞান ও অভিজ্ঞতার স্বীকৃতিস্বরূপ যেসব বিশিষ্ট আলেম তাঁর কাছে পরামর্শ নিতে আসতেন, তাঁদের মধ্যে উল্লেখযোগ্য হলেন: ইবনে বাজ, আবু বকর আল-জাজায়েরি, আবু বকর যায়েদ ও সালেহ আল-লুহাইযান।

## মৃত্যু
আল-আনসারি ৭৪ বছর বয়সে ১৯৯৭ সালের ২২ অক্টোবর বুধবার মারা যান। এর আগে একটি চিকিৎসাগত ত্রুটির কারণে তিনি প্রায় নয় মাস অচেতনাবস্থায় ছিলেন। তাকে মদিনায় নবি মুহাম্মাদের কন্যাদের কবরের পাশে দাফন করা হয়। 

## তথ্যসূত্র

### উদ্ধৃতি

বিষয়শ্রেণী:ইসলামি পণ্ডিত
বিষয়শ্রেণী:১৯২৫-এ জন্ম
বিষয়শ্রেণী:১৯৯৭-এ মৃত্যু


### গ্রন্থপঞ্জি

* 
* 
* 
*